CELEX: 62014TN0810
Language: da
Date: 2014-12-12 00:00:00
Title: Sag T-810/14: Sag anlagt den 12. december 2014 — Portugal mod Kommissionen

23.2.2015   
            
            
               DA
            
            
               Den Europæiske Unions Tidende
            
            
               C 65/40
            
         Sag anlagt den 12. december 2014 — Portugal mod Kommissionen
   (Sag T-810/14)
   (2015/C 065/55)
   Processprog: portugisisk
   
      Parter
   
   
      Sagsøger: Den Portugisiske Republik (ved L. Inez Fernandes, J. Arsénio de Oliveira og S. Nunes de Almeida, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Betalingsanmodningen fra Europa-Kommissionens Generalsekretariat, som blev meddelt ved skrivelse 2014D/14507 af 6. oktober 2014, erklæres ugyldig.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført seks anbringender.
   
               1.
            
            
               Første anbringende om, at Kommissionen uretmæssigt har tilegnet sig beføjelser, som henhører under Den Europæiske Unions retsinstanser, hvorfor der foreligger en kompetencemangel.
            
         
               2.
            
            
               Andet anbringende om, at der foreligger en tilsidesættelse af traktaterne eller af retsakterne vedrørende deres gennemførelse, idet nævnte anmodning beror på en kunstig opdeling af de virkninger, der følger af Domstolens dom i sag C-292/11.
            
         
               3.
            
            
               Tredje anbringende om, at der foreligger en tilsidesættelse af retskraften, idet anmodningen er vedtaget i strid med traktaterne eller retsakterne vedrørende deres gennemførelse.
            
         
               4.
            
            
               Fjerde anbringende om, at retssikkerhedsprincippet, princippet om stabiliteten i retsforhold og princippet om beskyttelse af den berettigede forventning, der er fastsat i EU-retten, ikke er overholdt.
            
         
               5.
            
            
               Femte anbringende om, at der foreligger en tilsidesættelse af princippet om forbud mod dobbelt straf, som er til hinder for, at der med en ny individuel retsakt opnås det, som ikke kunne opnås tidligere ved annullerende retsakter.
            
         
               6.
            
            
               Sjette anbringende om, at kompetencefordelingen mellem medlemsstaterne og Kommissionen ikke er overholdt, hvilket udgør en kompetencemangel, idet Kommissionen har forsøgt at begrænse medlemsstaternes beføjelse til at fastsætte en rimelig vacatio legis-periode.